ઉત્તરપ્રદેશની ચૂંટણી આ વર્ષની શરુઆતમાં થઈ હતી. તેમાં 61.04 ટકા મતદાન થયું હતું. ગુજરાતની ચૂંટણી આ વર્ષના અંતભાગમાં થઈ રહી છે ત્યારે તેમાં મતદાન 70 ટકાથી કેટલું ઉપર જશે તેના પર નજર રહેશે. ગત વખતે 71.32 ટકા મતદાન થયું હતું. 2012માં હિમાચલ અને ગુજરાતમાં ચૂંટણીઓ પછી ઘણા રાજ્યોમાં ચૂંટણી થઈ તેમાં મતદાનની ટકાવારી 70 ટકાની ઉપર રહી હતી. ચૂંટણીપંચે જાતે વોટર સ્લીપ વહેંચવાનું શરૂ કર્યું છે ત્યારથી સરેરાશ મતદાન દસેક ટકા વધ્યું છે, પરંતુ યુપીમાં અગાઉની ચૂંટણી કરતાં માત્ર બે ટકા જ વધારો થયો હતો. સૌથી વધુ વસતી ધરાવતા અને રાજકીય રીતે અગત્યના યુપીમાં ઓછું મતદાન ચિંતાનું અને ચર્ચાનું કારણ ગણાય, પણ નીચા મતદાન સામે ભાજપ માટે ઊંચું પરિણામ એ પરિમાણ પણ જોડી દેવાયું હતું. હવે વર્ષના અંતે યુપીમાં સ્થાનિક પંચાયતો અને પાલિકાની ચૂંટણી થઈ રહી છે. તેમાં બહુ ઓછું મતદાન થયું છે. 50 ટકા કરતાં પણ ઓછું. ગોરખપુર મ્યુનિસિપલ કોર્પોરેશન એટલે મુખ્યપ્રધાન યોગીનો વિસ્તાર, છતાં મતદાન થયું માત્ર 35.6 ટકા. આગ્રા 40.2, કાનપુર 44.2, મેરઠ 47.8 અને તે પછી સૌથી વધુ મતદાન થયું ભાજપનો વિસ્તાર કહેવો હોય તો કહી શકાય તેવા અયોધ્યા-ફૈઝાબાદમાં – પણ વધારે એટલે 50 ટકા પૂરા નહીં, ફક્ત 49.9 ટકા.